Document ID: 31986R0655

*****
ΚΑΝΟΝΙΣΜΟΣ (ΕΟΚ) αριθ. 655/86 ΤΗΣ ΕΠΙΤΡΟΠΗΣ
της 28ης Φεβρουαρίου 1986
σχετικά με τον καθορισμό, για την περίοδο εμπορίας 1986, των ετήσιων ποσοστώσεων εισαγωγών για τα προϊόντα που υπόκεινται στις διατάξεις εφαρμογής, από την Ισπανία και την Πορτογαλία, των ποσοτικών περιορισμών στον τομέα των προϊόντων αλιείας
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 360/86 του Συμβουλίου της 17ης Φεβρουαρίου 1986 για τη θέσπιση των διατάξεων εφαρμογής από την Ισπανία και την Πορτογαλία των ποσοτικών περιορισμών στον τομέα των προϊόντων αλιείας (1), και ιδίως το άρθρο 2,
Εκτιμώντας:
ότι το άρθρο 2 του κανονισμού (ΕΟΚ) αριθ. 360/86 προβλέπει, για ορισμένο αριθμό προϊόντων αλιείας, προέλευσης τρίτων χωρών, τα οποία εισάγονται στην Ισπανία και την Πορτογαλία, τον καθορισμό, σύμφωνα με μια ορισμένη μέθοδο, των ετήσιων ποσοστώσεων εισαγωγών που κατανέμονται σε τέσσερα τριμηνιαία τμήματα·
ότι είναι σκόπιμο, για την εφαρμογή του κανονισμού (ΕΟΚ) αριθ. 360/86, να καθορισθούν για την περίοδο εμπορίας 1986 οι εν λόγω ποσοστώσεις για κάθε ένα από τα νέα κράτη μέλη και για κάθε σχετικό προϊόν·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Προϊόντων Αλιείας,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Οι ποσοστώσεις εισαγωγών για την περίοδο 1986, καθώς και η κατανομή τους σε τέσσερα τριμηνιαία τμήματα, συμπεριλαμβανομένων και των ποσοτήτων που ενδεχομένως χορηγήθηκαν σε τρίτες χώρες σύμφωνα με το άρθρο 6 του κανονισμού (ΕΟΚ) αριθ. 360/86, καθορίζονται, όπως αναφέρεται στο παράρτημα, για κάθε ένα από τα προϊόντα αλιείας που εισάγονται στην Ισπανία και στην Πορτογαλία.
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από την 1η Μαρτίου 1986.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 28 Φεβρουαρίου 1986.

Labels: 3
18